নিজস্ব প্রতিনিধি: গড়িয়া মোড়ে জামা কাপড়ের দোকানে আগুন। ভোর ৫টা নাগাদ আগুন লাগে বলে অনুমান। মোট ১২ টা দোকান পুড়ে ছাই হয়ে গিয়েছে। অল্পের জন্য রক্ষা পেলেন রাতে দোকানে থাকা এক ব্যক্তি। স্থানীয় বাসিন্দারা উদ্ধার করেন তাঁকে। ঘটনাস্থলে দমকলের ৬টি ইঞ্জিন পৌঁছয়। এই মুহূর্তে আগুন নিয়ন্ত্রনে বলে জানা গিয়েছে। গড়িয়ার এই দোতলা বাড়ির দোকানগুলি জতুগৃহে পরিণত হয়েছিল বলে অভিযোগ করেন স্থানীয় বাসিন্দারা। সেখানে কোনও অগ্নিনির্বাপন ব্যবস্থাও ছিল না। এক স্থানীয় বাসিন্দার কথায়, “দোকানগুলিতে ঠাসা জামা কাপড় রয়েছে, তার উপর কাঠের সিলিং এবং আসবাব। তাই মুহূর্তের মধ্যে আগুন ছড়ায়। ভোর রাতে এলাকায় চাঞ্চল্য তৈরি হয়।” ঘটনাস্থলে ৬ টি ইঞ্জিন দিয়ে আগুন নিয়ন্ত্রনে আনেন দমকল কর্মীরা। সঠিক কী কারণে আগুন লেগেছে, তা তদন্ত করে দেখছেন তাঁরা। দমকল কর্মীদের প্রাথমিক অনুমান,  ট্রান্সফর্মার ফেটেই আগুন লেগেছে। ক্ষয়ক্ষতির পরিমাণ এখনও জানা যায়নি। হতাহতেরও খবর নেই।